KOMISIJOS REGLAMENTAS (EB) Nr. 1470/2007
2007 m. gruodžio 13 d.
iš dalies keičiantis Reglamentą (EEB) Nr. 1859/82 dėl respondentinių valdų atrankos žemės ūkio valdų pajamoms nustatyti
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1965 m. birželio 15 d. Tarybos reglamentą Nr. 79/65/EEB, sukuriantį žemės ūkio valdų pajamų ir ūkinės veiklos apskaitos duomenų rinkimo tinklą Europos ekonominėje bendrijoje (1), ypač į jo 4 straipsnio 4 dalį,
kadangi:
(1)
Komisijos reglamento (EEB) Nr. 1859/82 (2) I priede nustatomas respondentinių valdų skaičius kiekviename rajone.
(2)
Atsižvelgiant į Italijos žemės ūkio struktūrų pokyčius ir į patobulintų statistinių metodų naudojimą nustatant regione pagal ūkininkavimo rūšį ir ekonominį dydį atrenkamų valdų skaičių, respondentinių valdų skaičių kiekviename Italijos regione reikia pakeisti taip, kad tipinis ūkis geriau atspindėtų visas į stebėjimo sritį įtrauktas ūkių rūšis.
(3)
Atsižvelgiant į Lenkijos žemės ūkio struktūrų pokyčius ir į tai, kad nustatant atskirus stebėjimo srities lygmenis remiamasi daugiau valdų rūšių, reikėtų pakeisti Lenkijos teritorijose esančių respondentinių valdų skaičių tam, kad tipinis ūkis geriau atspindėtų visus į stebėjimo sritį įtrauktas ūkių rūšis.
(4)
Kadangi 2007 m. gruodžio 13 d. Komisijos reglamente (EB) Nr. 1469/2007, iš dalies keičiančiame Tarybos reglamento Nr. 79/65/EEB rajonų sąrašo priedą (3), „Entre Douro e Minho e Beira Litoral“ ir „Trás-os-montes e Beira Interior“ rajonai buvo sujungti į vieną rajoną - „Norte e Centro“, reikėtų pakeisti respondentinių valdų skaičių Portugalijos rajonuose.
(5)
Todėl reikėtų atitinkamai iš dalies pakeisti Reglamentą (EEB) Nr. 1859/82.
(6)
Šiame reglamente numatytos priemonės atitinka Bendrijos ūkių apskaitos duomenų tinklo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1859/82 I priedas iš dalies keičiamas pagal šio reglamento priedą.
2 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Jis taikomas nuo 2008 ataskaitinių metų.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. gruodžio 13 d.